**ПРАВИЛНИК**

**О ПОХВАЉИВАЊУ И НАГРАЂИВАЊУ УЧЕНИКА**

**ОШ „ПЕТАР ЛЕКОВИЋ“ ПОЖЕГА**

**Пожега, ЈУН 2023. године**

На основу члана 119. став 1. тачка 1. Закона о основама система образовања и васпитања („Сл. гласник РС", број 88/2017, 27/2018-др.закони, 10/2019, 6/2020 и 129/21 - даље: Закон) и члана 110. Статута, Школски одбор Основне школе ''Петар Лековић'', Пожега, на седници одржаној дана 12.06.2023. године, донео је

**ПРАВИЛНИК
О ПОХВАЉИВАЊУ И НАГРАЂИВАЊУ УЧЕНИКА**

**Основне школе «Петар Лековић»Пожега**

 **I ОПШТЕ ОДРЕДБЕ**

Члан 1.

Овим правилником прописују се врсте похвала и награда ученика ОШ «Петар Лековић» (даље: Школа), као и услови и начин њиховог додељивања.

Члан 2.

Похвале и награде додељују се ученицима који се истичу укупним успехом у учењу и владању, који остварују изузетан успех у савладавању појединих наставних предмета, односно наставних области, као и за успешно учешће у ваннаставним активностима.

**II ПОХВАЛЕ**

 Члан 3.

Похвале могу бити:

1. за одличан општи успех и примерно владање;

2. за постигнут изузетан успех у савладавању појединих наставних области , односно за изузетан успех у појединим ваннаставним активностима ;

3. освојено прво, друго или треће место на такмичењима ( школском, општинском, окружном, републичком, међународном);

4.» ученик генерације «

Члан 4.

Похвале могу бити писане и усмене.

Похвале се саопштавају јавно пред одељењем и органима установе.

Члан 5.

Похвале, на предлог одељењског старешине додељује Наставничко веће Школе (даље: Наставничко веће).

 Члан 6.

Наставничко веће писано похваљује (додељује похвалницу) ученицима II-VIII разреда за одличан успех и примерно владање на крају школске године и за постигнуте резултате у појединим областима образовања и васпитања.

Наставничко веће писано похваљује ученике за савесно извршавање обавеза уколику немају ниједан оправдан и неоправдан изостанак током школске године.

**III ДИПЛОМЕ У ОСНОВНОЈ ШКОЛИ**

Члан 7.

Ученику који током стицања основног образовања и васпитања остварује изузетне резултате у основној школи додељују се следеће дипломе:

1) Диплома „Вук Караџић” и

2) Диплома „Доситеј Обрадовић” за изузетне резултате из обавезног предмета и изборног програма прописаних планом и програмом наставе и учења.

Члан 8.

**Диплома „Вук Караџић”**

Диплома „Вук Караџић” додељује се ученику:

1) ако на крају сваке школске године у току стицања основног образовања и васпитања постигне одличан успех из свих обавезних предмета, изборних програма и активности прописаних планом и програмом наставе и учења и примерно владање и

2) ако добије најмање једну диплому „Доситеј Обрадовић”.

Члан 9.

**Диплома „Доситеј Обрадовић”**

Диплома „Доситеј Обрадовић” додељује се ученику за изузетне резултате из обавезног предмета, односно изборног програма ако ученик:

1) постигне најмање врло добар општи успех и примерно владање на крају сваке школске године;

2) постигне одличан успех из одговарајућег обавезног предмета или изборног програма други страни језик, односно ,,истиче се” из одговарајућег изборног програма на крају сваке школске године;

3) у току школовања, из тог обавезног предмета, односно изборног програма, добије једну од прве три награде на општинском, градском, окружном, републичком или међународном нивоу такмичења из тог обавезног предмета, односно изборног програма у складу са календаром такмичења и смотри ученика основних школа.

**IV УЧЕНИК ГЕНЕРАЦИЈЕ**

Члан 10.

Критеријуми за доделу награда:

- Да је ученик носилац Дипломе «Вук Караџић»;

- Број Диплома “Доситеј Обрадовић” које је ученик освојио;

- Број бодова за освојена места на такмичењима почев од општинског до међународног, чији је организатор Министарство просвете и науке;

 -Ангажовање ученика у културној, јавној и спортској делатности школе.

Члан 11.

Поступак избора Ученика генерације спроводи Комисија коју именује Наставничко веће, а коју чине:

-стручни сарадник школе;

-један наставник разредне наставе;

-један наставник предметне наставе;

У комисији не могу бити наставници који су били, или су тренутно одељењске старешине предложеним кандидатима.

Задатак Комисије је да изврши бодовање кандидата предложених од стране Одељењског већа, према критеријумима из овог Правилника, а на основу расположиве документације коју доставља одељењски старешина.

Члан 12.

- Бодују се такмичења предвиђена Календаром такмичења и смотри ученика основних школе који доноси Министарство просвете Републике Србије.

- Ученику се узимају у обзир сви остварени резултати из једног предмета, тј. додају бодови за сва освојена места на свим нивоима такмичења.

|  |  |  |  |  |
| --- | --- | --- | --- | --- |
| Ниво/ранг | Пласман | Такмичење | Смотра | Екипно такмичење |
| Општински  | 1. место | 5 | 3 | 3 |
| 2. место | 4 | 2 | 2 |
| 3. место | 3 | 1 | 1 |
| Окружни  | 1. место | 7 | 5 | 5 |
| 2. место | 6 | 4 | 4 |
| 3. место | 5 | 3 | 3 |
| Републички  | 1. место | 9 | 7 | 7 |
| 2. место | 8 | 6 | 6 |
| 3. место | 7 | 5 | 5 |
| учешће | 5 | 3 | 3 |
| Међународни  | 1. место | 11 | 9 | 9 |
| 2. место | 10 | 8 | 8 |
| 3. место | 9 | 7 | 7 |
| учешће | 7 | 5 | 5 |

Члан 13.

Оцену за ангажовање у културној, јавној и спортској делатности школе доносе стручна већа, одељењска већа и комисије, сагледавајући ангажовање ученика током читавог школовања



 Члан 14.

Уколико два или више ученика имају исти број бодова, предност ће се утврдити након корективног бодовања према додатним критеријумима, а то су:

 1. Број бодова за успех 5,00 на полугодишту од V-VIII разреда; за сваки разред по 2 бода;

 2. Број учешћа на општинским такмичењима од III до VIII разреда; за свако учешће по 2 бода.

 Бодовање по корективним бодовима се врши прво под тачком 1, па затим, ако је потребно, под тачком 2.

**V НАГРАДЕ**

Члан 15.

Награде се додељују ученицима који су остварили изузетне резултате на такмичењима, конкурсима, смортама и хуманитарно – друштвеним акцијама на општинском, градском републичкоми међународном нивоу.

Члан 16.

Награде се могу додељивати поједином ученику, групи ученика или целом одељењу.

Члан 17.

Награда се додељује на крају наставне године.

Члан 18.

Предлог за доделу награде даје одељењски старешина.

Члан 19.

Награде могу бити:

1. у облику посебних диплома и уверења;

2. упућивање ученика на екскурзију, излет, зимовање, летовање, камп и друго;

3. посета позоришним, биоскопским представама, концертима, спортским манифестацијама и друго;

4. књиге, спортска опрема, реквизити, школски прибор и слично;

5. изузетно новчане награде у износу који одреди Школски одбор у зависности од материјалних могућности школе.

Члан 20.

Ученицима награде могу додељивати спонзори и донатори на основу критеријума које пропишу својим Актима.

У Школи постоје два фонда из којих се додељују новчане награде најуспешнијим ученицима завршног разреда:

1. Фонд «Потпоручник Борко Никитовић» награђује једног ученика по критеријуму «најбољег међу најбољима» кога су формулисали оснивачи Фонда: Српска православна црква, Универзитет у Београду, Војска Србије и родитељи.

2. Фонд «Цмиља Краковић» награђује два најуспешнија ученика осмог разреда и једног најуспешнијег ученика завршног разреда из ИО Јежевица.

Награде из става 1. овог члана обавезно се уручују ученицима преко Школе, која активно учествује у давању мишљења о додељивању награде.

Хијерархија награда је следећа:

1. Награда» ученик генерације и награда из Фонда «Потпоручник Борко Никитовић» коју добија ученик који је на првом месту по ранг листи по критеријумима који су наведени у Правилнику.
2. Награда ОШ“ Петар Лековић“коју добија ученик који је на другом месту по ранг листи по критеријумима који су наведени у Правилнику.

3. Награда из Фонда «Цмиља Краковић»

 Ученик осмог разреда може добити само једну од наведених награда.

Члан 21.

Поједином ученику могу се доделити истовремено и похвала и награда.

**VI ПРЕЛАЗНЕ И ЗАВРШНЕ ОДРЕДБЕ**

Члан 22.

Ступањем на снагу овог правилника престаје да важи Правилник о похваљивању и награђивању ученика дел бр. 100 од 24.04.2012. године, Измене и допуне дел. бр. 214/4 од 9.5.2018. године и Измене и допуне дел. бр. 268/3 од 20.5.2019. године.

Члан 23.

Овај правилник ступа на снагу осмог дана од дана објављивања на огласној табли школе.

 Председник Школског одбора

 Снежана Радивојевић с.р.

Правилник је заведен по деловодним бројем 562/4 од 12.06.2023. године, објављен на огласној табли Школе дана, 12.06.2023. године, а ступа на снагу 20.06.2023. године.

 Секретар Школе

 Александра Ђукић с.р.